Työ- ja elinkeinoministeriö haluaa puuttua kannustinloukkuihin ja kannustaa ja työntää työttömiä vastaanottamaan töitä.

Ministeriön tutkimusjohtaja Heikki Räisänen esitteli ministeriön tiedotustilaisuudessa tilastoa, joka käsittelee työttömyysturvan sanktioita viime vuonna. Sen mukaan lähes 50 000 ihmistä kieltäytyi töistä tai ei hakenut kokoaikatyötä. Yli 10 000 ihmistä kieltäytyi toimenpiteistä tai ei hakenut niitä.

Toistuvasti moitittavia menettelyitä oli lähes 11 000 henkilöllä.

Työstä ilman pätevää syytä eronneita oli noin 27 000.

Räisäsen mukaan työllistymisveroasteet ovat nousseet 2010-luvulla eli kannusteet työllistyä ovat heikentyneet.

– Kokoaikatyötä on otettava vastaan nykyistä laajemmin. On otettava vastaan muutakin kuin oman alan työtä, työministeri Jari Lindström (ps.) sanoi tiedotustilaisuudessa tänään.

Oikeus- ja työministeri Jari Lindström (ps.) otti myös itse esiin viime vuoden sanktiotilaston.

– Aika paljon näitä sanktioita on tullut. Kyllä tähän on pakko puuttua, hän sanoi.

Työstä kieltäytyjien termiin liittyy myös kritiikkiä. Työttömien Valtakunnallisen Yhteistoimintajärjestö TVY:n puheenjohtaja Jukka Haapakoski on kritisoinut sitä, että työpaikan hakematta jättävä leimataan "työstä kieltäytyjäksi".

– Työtön ei ole kieltäytynyt työstä, vaan hän jättää hakematta työpaikkaa, jota mahdollisesti hakee moni muukin, Haapakoski sanoi viime vuonna Ylelle.

Lue myös: Heti vastaus: ”Hallituksen mielestä työttömät ovat laiskoja – Kuritetaan siitä, että työpaikkoja ei ole”

Ministeriön mukaan jatkossa kokoaikatyötä on otettava vastaan, vaikka palkka olisi työttömyysetuutta pienempi. Karenssi varmasta työstä kieltäytymisestä pitenee 60 päivästä 90 päivään.

Lue myös: Ministeri Lindström: ”Sain työttömänä käteen 1400–1600 €/kk – olen itse hyvä esimerkki”

Hallitusneuvos Päivi Kermisen mukaan tärkeintä on se, että työttömät hakevat oma-aloitteisesti työtä. Tässä ministeriö aikoo auttaa työnhakijoita.

Lue myös: Hallitukselta uusi pakko työttömille: ”Kokoaikatyötä otettava, vaikka palkka pienempi”